Nog 2 Kaapse polisielede vas vir diefstal | Netwerk24
Deur Warda Meyer 19 September 2019 15:19
Lt.kol. Andrè Traut, polisiewoordvoerder, sê die twee sersante is aangekeer toe hulle vir diens by die blitspatrollie in Kaapstad aangemeld het.
Traut sê die twee word deur klagte van diefstal in die gesig gestaar.
"Die twee polisielede was deel van 'n groep beamptes van die blitspatrollie wat die transitorowers op die N2 probeer vastrek het. Die twee moes die rowers se voertuig bewaak nadat die geldwa op die N2 beroof is.
Die rowers het hul voertuig met die geldsakke daarin agtergelaat nadat hulle in 'n wilde skietery met die polisie betrokke was," sê Traut.
Volgens hom het die teen-korrupsie-eenheid se ondersoek aan die lig gebring dat een van die geldsakke glo deur die twee polisiebeamptes uit die voertuig gesteel is.
As staatsgetuie sal die bestuurder nie strafregtelik aangekla word nie.
Traut sê die twee word ook verbind met 'n saak van perlemoendiefstal wat op 21 Julie in Somerset-Wes aangemeld is nadat 'n groep polisielede glo gestroopte perlemoen uit 'n taxi gesteel het.
Drie konstabels is reeds verlede week aangekeer in verband met die perlemoensaak en het reeds in die landdroshof in Somerset-Wes verskyn op aanklagte van gewapende roof, regsverydeling en ontvoering.
Die polisielede was in Julie aan diens toe hulle glo die bestuurder van 'n minibustaxi met onwettige perlemoen in sy voertuig voorgekeer het. Hy was op pad van Hermanus na Kaapstad.
Een van die polisielede het glo die taxi, met die bestuurder daarin, tot by sy eie huis bestuur en die perlemoen daar afgelaai.
"Die bestuurder is nie ver van waar hy ontvoer is nie, afgelaai en is aangesê om terug te gaan Hermanus toe. Die man het op sy voertuig, sonder die perlemoen daarin, afgekom terwyl hy in die rigting van Sir Lowry's-pas geloop het."
Hy het die voorval by die polisie aangemeld en 'n ondersoek is gedoen wat tot die inhegtenisneming van die polisielede gelei het.
Al vyf polisielede wat aangekeer is, was deel van die reaksiespan vir ernstige oortredings ten tyde van die beweerde diefstal.